Document ID: /roh_data/filtered/fineweb-2-filterrobots_roh.jsonl.gz/54575

En il decurs da las davosas trais emnas ha in luf, probabel il M75 stgarpà sis nursas e blessà ulteriuras sisum la Surselva. Sajettar il probabel delinquent n'è dentant betg pli pussaivel cunquai che la lubientscha da sajettar che la Confederaziun aveva dà è currida giu la dumengia passada. Quai exempel saja in bun mussament che lufs na prendian nagin resguard sin ordinaziuns e cumonds d'autoritads, uschia il cusseglier dals chantuns Stefan Engler. Las proceduras per dar lubientschas da sajettar sajan bler memia lungas e cumplitgadas.
Dapli cumpetenzas per chantuns
La lescha ch'è en revisiun stoppia dar dapli cumpetenza e dapli responsabladad als chantuns en chaussas luf. Uschè ditg sco il dumber dals lufs creschia na dettia quai nagina raschun che la Confederaziun haja da survegliar ils chantuns, cunzunt betg in chantun sco il Grischun che haja ramassà experientschas e sappia sco ir enturn cun lufs da problem.
La stad vegn uss il messadi da la revisiun da la lescha da chatscha federala dal Cussegl federal. L'atun vegn quest messadi lura en il parlament. Là vegnia Stefan Engler lura a s'engaschar per dapli cumpetenzas per ils chantuns.